Pare incredibil, dar este cât se poate de adevărat! Simona Mara, jurnalistă la un post de televiziune, a fost chemată la primărie „să dea cu subsemnatul” pentru postările pe care le-a făcut pe profilul său de Facebook. Funcționarii plini de zel ai primarului din Reșița, Mihai Stepanescu (care nu are cont pe rețeaua de socializare), l-au informat pe acesta de postările jurnalistei legate de activitatea instituției. Edilul-șef a fost foarte deranjat de opiniile personale ale acesteia, astfel încât și-a pus angajații de la Direcția pentru Administrarea Domeniului Public și Privat al Municipiului Reșița, să îi întocmească „un dosar”, crede Simona Mara, și să o cheme la primărie pentru a fi admonestată. „M-a sunat insistent un funcționar din primărie, sub pretextul că trebuie să merg să vorbim ceva. Nu aveam timp, fiind foarte prinsă cu munca de teren, însă m-am gândit că poate fi vorba de un subiect interesant și m-am dus. Dacă știam despre ce este vorba, nu îmi sacrificam timpul să merg acolo. Când am ajuns mi-au arătat, copii după postările mele de pe Facebook în care îmi exprimam opinia despre modul în care ar trebui să opereze primăria în selecția dosarele pentru ANL. Și despre unii angajați din primărie care dețin locuințe ANL și le închiriază altora. Spre exemplu, pentru un copil se primesc 1 punct, iar pentru studii superioare 15 puncte și am susținut că ar trebui realizat un proiect de lege prin care să se modifice acești algoritmi. Am considerat că primordiale în selecție ar trebui să fie cazurile sociale, acesta fiind argumentul pentru care am făcut una dintre postări. Mi-au adus la cunoștință că pagina de Facebook îmi este atent monitorizată. Din câte imi aduc aminte, a trecut opresiunea comunistă, epoca în care eram spionați și trebuia să dăm cu subsemnatul pentru te miri ce. Or fi făcut și comandament special pentru subiectul acesta, că poate au rezolvat deja restul problemelor cu care se confruntă reșițenii și au prea mult timp liber”, povestește jurnalista reșițeană.

Funcționarii cărășeni, plătiți din bani publici, au efectuat o adevărată anchetă pe postările de pe Facebook ale Simonei Mara, care a implicat și angajați din serviciul juridic.



Totul a culminat cu o „notă informativă”, semnat de nu mai puțin de trei șefi ai Primăriei Reșița, prin care ziarista să își ia „angajamentul” de a nu-și mai exprima opinia personală, după cum se arată în document: „Vă rugăm ca înainte de a posta opiniile personale referitoare la conținutul unor documente, chiar dacă sunt publice, să vă documentați (…), iar pentru lămuriri suplimentare aveți dreptul și posibilitatea să vă adresați instituțiilor specializate”. Jurnalista Simona Mara spune că va continua să își exprime liber opiniile pe rețelele de socializare, chiar dacă acestea nu vor fi pe placul primarului.

Primarul Reșiței, Mihai Stepănescu, susține că jurnalista a fost chemată la Direcția Juridică pentru a i se aduce la cunoștință că nu este legal să facă publice datele personale ale solicitanților de locuințe ANL. ”Eu am fost informat de juriști și apoi am dat posibilitatea juriștilor să o înștiințeze că este nelegal. Ea nu avea voie să treacă pe spațiul public cum este Facebook datele personale ale unor terțe persoane. Jurnalista a fost chemată, din respect, ca să i se aducă la cunoștință o greșeală”, a declarat edilul Reșiței. El spune că ziarista a obținut legal acele documente, dar că ”s-a grăbit” când le-a postat pe rețeaua de socializare. ”Categoric, ea nu a fost amenințată. A fost chemată să i se spună că nu poate face publice CNP-urile cazurilor sociale pe internet”, a mai spus Stepănescu. Acesta susține că jurnalista s-ar putea să răspundă penal sau administrativ pentru fapta ei.

În replică, jurnalista susține că nu a făcut public nici un CNP și că listele, primite de la primărie nu conțineau astfel de date. Mai mult, aceasta spune că și dacă ar fi făcut publică o asemenea informație, vina ar fi aparținut instituției care le-a întocmit și le-a oferit jurnaliștilor, respectiv administrația locală. Mai mult, pe aceste liste se regăsesc numele unor angajați ai Primăriei Reșița, care, spune Simona Mara, au subînchiriat apartamentele primite de la stat.